**Bizen** (jap. 備前市, *Bizen-shi*) on Japanin kaupunki Honshūn saarella Chūgokun alueella Okayaman prefektuurissa. Se sijaitsee Seton sisämeren Harimanmeren ja Katashimanlahden rannikolla prefektuurin kaakkoisosassa. Idässä se rajautuu Hyōgon prefektuuriin. Kaupunkiin kuuluvat Seton sisämeren Hinasesaaret, joista merkittävin on Kakuijima. Pohjoisessa kaupunki ulottuu vuoristoalueille, joiden läpi virtaa Yoshiijoen sivujokia. Bizenissä on 34 266 asukasta (marraskuussa 2019) ja sen pinta-ala on 258,24 neliökilometriä.

Kaupungin ydinaluetta on Katakami, joka kehittyi vanhastaan satamapaikkakuntana ja Edo-kaudella San’yōdō-tien varren postiasemana (*shukuba*). Inben seutu, jossa oli saatavilla hyvälaatuista savea, kukoisti vuorostaan jo Muromachi-kaudelta lähtien keramiikan tuotannon ansiosta ja tunnetaan Bizen-keramiikan syntypaikkana. Edo-kaudella alue kuului Okayaman daimiokuntaan. Bizenin maaseutukaupunki perustettiin vuonna 1951 liittämällä toisiinsa Inben ja Katakamin maaseutukaupungit. Nimensä se sai entiseltä Bizenin provinssilta. Kaupunkioikeudet Bizen sai vuonna 1971, kun siihen liitettiin Mitsuishin maaseutukaupunki. Kaupunki kasvoi huomattavasti vuonna 2005, kun siihen yhdistettiin Hinasen ja Yoshinagan maaseutukaupungit. Katakamin ja Mitsuishin seuduilla tärkeä elinkeino on tulenkestävien tiilten valmistus, johon käytetään Mitsuishistä louhittavaa pagodiittia. Rannikkoalueilla harjoitetaan kalastusta ja osterien vesiviljelyä.

Bizenin kulttuuriperintöön kuuluvat esimerkiksi Inben vanhojen keramiikkauunien jäänteet, Hattō-jin ja Shinkō-jin buddhalaiset temppelit sekä daimio Ikeda Mitsumasan perustama Shizutanin koulu, jonka auditoriorakennus on nimetty yhdeksi Japanin kansallisaarteista. Kaupungissa toimivat muun muassa Okayaman keramiikkakeskus, Bizen-keramiikan museo ja latinalaisen Amerikan kulttuurien museo. Osa kaupungin alueesta kuuluu Seton sisämeren kansallispuistoon. Bizeniä palvelevat JR Nishi-Nihonin San’yō-päälinja ja Akō-linja.

Kuvia
-----

* Katunäkymä InbessäKatunäkymä Inbessä
* Inbe on Bizen-keramiikan syntypaikkaInbe on Bizen-keramiikan syntypaikka
* Vesiviljelyä KashirajimallaVesiviljelyä Kashirajimalla
* Shizutanin kouluShizutanin koulu
* Fukushō-jin temppelin pagodiFukushō-jin temppelin pagodi

Lähteet
-------

1. 1 2 3 4 5  備前市の紹介 City of Bizen.  Arkistoitu 22.12.2019. Viitattu 02.01.2020.
2. 1 2  行政区別人口・世帯数 City of Bizen.  Arkistoitu 25.12.2019. Viitattu 02.01.2020.
3. 1 2 3  ブリタニカ国際大百科事典 小項目事典: 備前市 Kotobank. Viitattu 02.01.2020.
4. 1 2 3  日本大百科全書: 備前（市） Kotobank. Viitattu 02.01.2020.

Aiheesta muualla
----------------

* Kuvia tai muita tiedostoja aiheesta **Bizen** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Okayaman prefektuuri |
| --- |
|  |
| Kaupungit | 
* Akaiwa
* Asakuchi
* Bizen
* Ibara
* Kasaoka
* Kurashiki
* Maniwa
* Mimasaka
* Niimi
* Okayama (pääkaupunki)
* Setouchi
* Sōja
* Takahashi
* Tamano
* Tsuyama

 |  |
|  |
| Kunnatpiirikunnittain | **Aidan piirikunta** (Nishi-Awakura) · **Asakuchin piirikunta** (Satoshō) · **Kagan piirikunta** (Kibichūō) · **Katsutan piirikunta** (Nagi · Shōō) · **Kumen piirikunta** (Kumenan · Misaki) · **Maniwan piirikunta** (Shinjō) · **Odan piirikunta** (Yakage) · **Tomatan piirikunta** (Kagamino) · **Tsukubon piirikunta** (Hayashima) · **Waken piirikunta** (Wake) |

 |